《贺郭落成新宅》
宋代·张明中

人言创业世所难，我谓守成宁易得。
守成创业并二难，况以守成而建长。
翼翼翚飞奂且轮，均输殚巧断云斤。
晴岚野翠十分好，水镜山鬟四序新。
子仪甲第在何许，匆此巍峨基千古。
诸郎他日到凤池，便是潭潭公相府。
嘉宾满座酒盈樽，常棣怡怡堂上春。
书生无物表贺成，袖有新诗聊当野人芹。

作者简介：张明中，号敬斋，生平不详。《谢惠诗》有“语带诚斋句妙香”句，当为杨万里以后人，姑据《诗渊》次于刘克庄后。有《言志集》（《诗渊》），已佚。　张明中诗，据《永乐大典》、《诗渊》所录，编为一卷。